b'\n_START_ARTICLE_\nPhil Davis\n_START_PARAGRAPH_\nPhil Davis (4. maaliskuuta 1906 - 16. joulukuuta 1964) oli amerikkalainen sarjakuvapiirt\xc3\xa4j\xc3\xa4 ja kuvittaja. H\xc3\xa4n syntyi St. Louisissa, Missourissa. Ollessaan mainospiirt\xc3\xa4j\xc3\xa4n\xc3\xa4 h\xc3\xa4n teki samalla eri lehtiin kuvituksia ja kansia. Vuonna 1933 h\xc3\xa4n tapasi St. Louisissa Lee Falkin. Lee Falk loi King Features Syndicatelle sarjakuvan Taika-Jim (engl. Mandrake the Magician) yhdess\xc3\xa4 Phil Davisin kanssa._NEWLINE_Phil Davis piirsi Taika-Jimi\xc3\xa4 ilmeikk\xc3\xa4\xc3\xa4n naivistiseen tyyliin, jossa oli vaikutteita aikakauden art decosta. Varsinkin sunnuntaisivut olivat erityisen vaikuttavia, kun Davis kuvitti Falkin kirjoittamia fantasiaseikkailuja. Toisen maailmansodan aikana h\xc3\xa4nen vaimonsa Martha avusti p\xc3\xa4ivitt\xc3\xa4isen sarjakuvan teossa. Sodan j\xc3\xa4lkeen sarjan taiteellinen taso ei kuitenkaan en\xc3\xa4\xc3\xa4 noussut aikaisemmalle tasolle._NEWLINE_Davis piirsi Taika-Jimi\xc3\xa4 kuolemaansa saakka, jonka j\xc3\xa4lkeen sarjan piirt\xc3\xa4mist\xc3\xa4 jatkoi Fred Fredericks.'